S'lon l' Dictionnaire Jersiais-Français, lé nom vînt probabliément du Vièr Norrouais - sker voulait dithe rotchi en mé et hou, île. Dans l' Mouoyen Âge, lé nom 'tait au sîndgulyi - Eskerho - probabliément viyant qu' ch'tait acouo eune île. Les mouaines avaient assez d'tèrre pouor y craître des lédgeunmes et pour garder eune veue pour dgèrni les batchieaux des rotchiers alentou. D'pis chu temps-là la mé l'a inondé et chein tchi nos reste est eune barre d'rotchi auve deux'trais maîsons tchi sont otchupées par des fanmil'yes Jèrriaises - ch'est pûstôt en êté qu' nou-s' y va passer tchiques jours ès Êcréhos.